Kansanedustajan mukaan molemmissa puolueissa esiintyvä ääriajattelu on marginaalista.

Kokoomuksen kansanedustaja Wille Rydman pitää ”täydellisenä hölynpölynä” väitettä, jonka mukaan perussuomalaiset on uhka länsimaiselle demokratialle ja oikeusvaltiolle.

– Perussuomalaiset ei ole yhtään sen vaarallisempi puolue yhteiskuntajärjestyksellemme kuin vaikkapa vasemmistoliitto. Molempien piirissä tavataan poliittista ääriajattelua, mutta kumpaakaan puolueista ei voi pitää kumouksellisena, Rydman kirjoittaa jutun alta löytyvässä Facebook-päivityksessään.

– Molemmat toimivat täysin edustuksellisen demokratian puitteissa, mitä nyt niiden edustajat joskus eksyvät häröilemään joihinkin kummallisiin ulkoparlamentaarisiin mielenilmauksiin. Mutta sellaisetkin tapaukset ovat käytännössä marginaali-ilmiöitä.

Rydman sanoi lauantaina Helsingin Sanomissa, että kokoomuksen on korjattava välinsä perussuomalaisiin ja avattava mahdollisuus tulevalle hallitusyhteistyölle. Haastattelu kohautti sosiaalisessa mediassa. Rydman perustelee lisää näkemyksiään sunnuntaina julkaistussa päivityksessä.

– Maahanmuuttopolitiikan kiristäminen on perussuomalaisille epäilemättä kynnyskysymys. Melkein kaikesta muusta olisivat oletettavasti hallitusneuvotteluissa tarvittaessa valmiita tinkimään selvästikin. Onko kokoomuksella sitten jotain syitä vastustaa maahanmuuttopolitiikan kiristyksiä? Ei pitäisi olla, kun kokoomus on vaatinut sellaisia itsekin, Rydman kirjoittaa.

Politiikassa on Rydmanin mielestä ”viime kädessä kyse sitä, mitä saadaan yhdessä sovituksi ja kuinka se sovittu pitää”.

– On lopulta aika toissijaista, mitkä poliitikon tai puolueen aatteelliset fundamentit ovat, jos sopimukseen yhteisestä ohjelmasta päästään ja sitä kyetään myös käytännössä toteuttamaan. Helpommin se kokoomukselle perussuomalaisten kanssa onnistuu kuin vaikkapa vasemmistoliiton, vaikka ei yhteistyötä vasemmistoliitonkaan kanssa pidä kategorisesti torjua, Wille Rydman kirjoittaa.

Maahanmuuttopolitiikan kiristäminen on perussuomalaisille epäilemättä kynnyskysymys. Melkein kaikesta muusta olisivat… Posted by Wille Rydman on Sunday, February 2, 2020